ORDE do 14 de maio de 2007 pola que se aproba o Plan de Inspección Sanitaria para o ano 2007.
CONSELLERÍA DE SANIDADE — III. OUTRAS DISPOSICIÓNS — 11/06/2007

O Plan anual de inspección define as liñas básicas de actuación da Inspección de Servizos Sanitarios e establece os obxectivos que se van desenvolver en cumprimento das funcións que ten encomendadas.
Os efectivos da Inspección de Servizos Sanitarios, de acordo co Decreto 45/2006 que define a estrutura orgánica da Consellería de Sanidade, dependen organicamente da Secretaría Xeral da Consellería de Sanidade e funcionalmente de ambas as secretarías xerais, xa que interveñen na xestión dos concertos e das prestacións complementarias do Servizo Galego de Saúde.
As actuacións da Inspección canalizaranse a través da Subdirección Xeral de Inspección de Servizos Sanitarios e a nivel periférico a través das xefaturas dos correspondentes servizos de Inspección.
O plan do ano 2007 estrutúrase en catro programas xerais que inclúen unha serie de programas específicos.
Os programas xerais son: Programa de incapacidade temporal, Programa de inspección e avaliación de centros e servizos sanitarios, Programa de inspección farmacéutica, Programa de inspección e avaliación de prestacións complementarias.
Algún dos programas específicos realizarase só nalgunha das provincias atendendo ás particularidades existentes.
Dentro do plan sinálanse tamén unha serie de actividades non programables, pero que, dada a carga de traballo que supoñen, se considerou conveniente incluílas.
Por todo iso, conforme o establecido no artigo 5 do Decreto 126/1992, do 14 de maio, sobre ordenación das funcións da Inspección de Servizos Sanitarios por proposta da Secretaría Xeral da Consellería de Sanidade,
DISPOÑO:
Artigo único.-Apróbase o Plan de Inspección Sanitaria para o ano 2007, que figura como anexo a esta orde.
Santiago de Compostela, 14 de maio de 2007.
María José Rubio Vidal
Conselleira de Sanidade
ANEXO
1. Programa de incpacidade temporal.
1.1. Seguimento do convenio co INSS.
-Seguimento e avaliación da transmisión telemática dos partes de baixa/alta ao INSS.
-A porcentaxe de transmisión de partes por esta vía debe ir ata o 100% e aumentará progresivamente o número de partes que se tramiten nun prazo non superior a 5 días.
-No 100% dos partes figurará o código diagnóstico.
-Remisión ao INSS dos informes de control establecidos no Real decreto 575/1997, segundo o acordado nas subcomisións provinciais.
-Darlle resposta en prazo ao 100% das intencións de alta.
1.2. Tramitación do 100% das reclamacións de empresa relacionadas con situacións de IT dos traballadores nun prazo non superior a 15 días.
1.3. Seguimento dos indicadores estatísticos de IT dos facultativos de atención primaria, remitíndolles a información aos facultativos periodicamente. A evolución dos indicadores básicos determinará a priorización das actuacións.
1.4. Seguimento dos índices de absentismo do persoal dos diferentes centros do Servizo Galego de Saúde, potenciando os programas específicos de control.
1.5. Realización dunha análise dos procedementos utilizados nas unidades de saúde laboral no control da incapacidade temporal para deseñar un modelo homoxéneo de actuación.
1.6. Formación en incapacidade temporal do persoal médico de atención primaria para proporcionarlles os coñecementos necesarios que lles permitan mellorar na xestión da incapacidade temporal. Unha parte desta formación realizarase coa participación dos facultativos do INSS, para darlle cumprimento ao establecido no convenio.
1.7. Avaliación das distintas patoloxías e a súa incidencia nos procesos de incapacidade temporal dos traballadores das empresas de lousa da provincia de Ourense.
1.8. Avaliación das actuacións de vixilancia da saúde dos servizos de prevención das empresas con traballadores expostos á inhalación de po.
2. Programa de inspección e avaliación de centros e servizos sanitarios.
2.1. Posta en marcha do programa informático do rexistro de centros, servizos e establecementos sanitarios, unha vez finalizada a súa configuración pola unidade responsable.
2.2. Elaboración e posta en práctica de protocolos técnicos de inspección cos requisitos mínimos que deberán verificarse nos centros, servizos e establecementos sanitarios: centros de interrupción voluntaria do embarazo (de baixo risco), consultas de podoloxía, así coma aqueles que polas súas especiais características así o requiran
2.3. Seguimento e avaliación do mantemento das condicións de autorización e funcionamento e tutela do cumprimento da normativa aplicable en centros de medicina estética, así coma aqueloutras que poidan ser de interese por circunstancias determinadas.
2.4. Darlle resposta ao 100% da demanda xerada derivada das denuncias relativas á publicidade sanitaria.
2.5. Darlle resposta ao 100% da demanda xerada por denuncias relativas ao funcionamento dos centros e servizos sanitarios.
2.6. Finalización da auditoría dos servizos de Prevención de Riscos Laborais nos seus aspectos sanitarios iniciada no ano 2006.
2.7. Avaliación de centros concertados co Servizo Galego de Saúde:
-Avaliación da calidade da historia clínica dos pacientes remitidos polo Servizo Galego de Saúde: cumprimento do consentimento informado, codificación do informe de alta.
-Avaliación da implantación do Programa de garantía de calidade en radiodiagnóstico no Centro Oncolóxico de Galicia de acordo co Real decreto 1566/1998, polo que se establecen os criterios de calidade en radioterapia.
-Avaliación da calidade do proceso asistencial dos pacientes intervidos nos centros concertados da provincia de Ourense.
2.8. Avaliación das reclamacións asistenciais tramitadas nas xerencias de Atención Primaria e Especializada do Servizo Galego de Saúde.
2.9. Realización do 100% das auditorías solicitadas correspondentes ao Programa de acreditación de centros hospitalarios da Comunidade Autónoma de Galicia.
2.10. Avaliación da xestión das historias clínicas nos hospitais do Servizo Galego de Saúde e fundacións públicas sanitarias.
2.11. Avaliación do sistema de recepción, información e priorización nos servizos de urxencia hospitalarios dos Hospitais do Servizo Galego de Saúde e Fundacións.
2.12. Realización do 100% das auditorías que correspondan segundo o programa de garantía de calidade en radiodiagnóstico.
2.13. Avaliación da lista de espera en consultas externas e probas diagnósticas.
3. Programa de inspección e avaliación de prestacións.
3.1. Realizar un programa de control de calidade do transporte sanitario non urxente. Incluír análise das reclamacións presentadas.
3.2. Control da adecuación da prescrición de transporte sanitario para tratamentos prolongados (constatación directa, revisión historia clínica, informe facultativo responsable)
3.3. Establecemento dun sistema periódico de información aos médicos prescritores.
3.4. Establecemento dun circuíto para a recuperación das cadeiras de rodas.
3.5. Realizar unha análise comparativa das distintas modalidades de terapias respiratorias domiciliarias nas diferentes áreas sanitarias.
4. Programa de inspección farmacéutica.
4.1. Participación no Programa de control de calidade dos medicamentos no mercado da Axencia Española de Medicamentos e Produtos Sanitarios.
4.2. Programa coordinado de control de abastecementos de medicamentos no mercado.
4.3. Programa de control de puntos críticos sanitarios en almacéns farmacéuticos de distribución.
4.4. Programa de control de alertas sobre riscos relacionados cos medicamentos nos almacéns farmacéuticos de distribución.
4.5. Programa de inspección de boa práctica clínica en ensaios clínicos desenvolvidos en hospitais da comunidade autónoma.
4.6. Programa coordinado de inspección das normas da correcta fabricación en laboratorios farmacéuticos da comunidade autónoma.